ગુજરાતના ધારાસભ્યોના તમામ કામો સરકાર કરતી હોય છે કારણ કે પાર્ટી અને સરકારમાં તેમનો સપોર્ટ હોવો જરૂરી છે. રાજ્યમાં નરેન્દ્ર મોદી સતત 14 વર્ષ સત્તામાં રહ્યાં છે તે સમયે ધારાસભ્યોને કેમ કામ યાદ આવ્યા નહીં, રૂપાણીની સરકારમાં જ ધારાસભ્યોને નારાજ થવાનું કેમ સૂઝ્યું છે. ફરક છે, નેતાનો અને તેમની કાર્યપદ્ધતિનો... મોદીની છાપ કડક સ્વભાવની છે તેથી ધારાસભ્યો ઉંચા થઇ શક્યા નથી પરંતુ વિજય રૂપાણી સોફ્ટ છે એટલે તેમને ધારાસભ્યો પજવે છે. સચિવાલયની બ્યુરોક્રેસી જાણે છે કે ધારાસભ્યો કેવા કેવા કામો લઇને આવે છે. પર્સનલ કામોનો ઉલ્લેખ અહીં કરતા નથી પરંતુ એવા કામો હોય છે કે જેને અધિકારી તો શું કેબિનેટના મંત્રી પણ સાફ ઇન્કાર કરી દેતા હોય છે. પ્રજાના પ્રતિનિધિ બનતાં આપણને બઘાં લાયસન્સ મળી જતાં નથી. હા, જાહેર જનતાનું કે એક મોટા સમૂહને અસર કરતું કોઇ કામ હોય અને સચિવાલયની બ્યુરોક્રેસીએ ન કર્યું હોય તો તે ઓફિસર દંડને પાત્ર છે. ધારાસભ્યોએ ફરિયાદ કરી કે અમારા કામ થતાં નથી પરંતુ ક્યા ક્યા કામ થયાં નથી તેની યાદી તેઓ આપી શક્યા નથી. ઓફિસરો પોતે એવી કોઇ યાદી આપી શકતા નથી, તેથી તેમને ઠપકો સાંભળવા મળે છે. કામની વ્યાખ્યા સ્પષ્ટ કરવાની આવશ્યકતા છે.